Snjóflóðin á Seyðisfirði 1885

**24 menn bíða bana**

**Fjöldi manns slasast - Fjórtán íbúðarhús sópast út í sjó**

**Hinn 18. febrúar 1885 gerðist sá skelfilegi atburður að snjóflóð féll úr Bjólfstindi við Seyðisfjörð, sópaði brott og að mestu á sjó út 14 íbúðarhúsum á Seyðisfjarðaröldu og varð 24 mönnum að bana. Í íbúðarhúsum þessum bjuggu alls á að giska 85 manns. Hafa margir þeirra sem lifa slasast meira og minna.**

Eins og kunnugt er hefur fannkyngi verið gífurlegt í vetur á Norður- og Austurlandi. Hafa víða orðið snjóflóð, einkum á Austurlandi er stafa af hinni áköfu fannfergju.

Snjóflóðið á Seyðisfirði kom klukkan rúmlega 8 um morguninn hinn 18. febrúar. Kom það úr Bjólfinum, snarbröttu fjalli fyrir ofan kaupstaðinn - um 3.000 feta háu. Frá Seyðisfirði skrifar sjónarvottur að slysinu stutta frásögn og er efni hennar á þessa leið:

**Hryllileg aðkoma**

Þegar atburðurinn skeði voru menn almennt ekki risnir úr rekkju. Um leið og snjóflóðið féll dimmdi svo yfir að sýnilegur munur varð á birtu í kaupstaðnum. Flóðið féll yfir miðja Ölduna, það er kaupstaðinn við Seyðisfjarðarhöfn. Ég var með þeim fyrstu sem komu þar að og þvílíka sjón hef ég aldrei séð á ævi minni. Fjórtán íbúðarhús hafði flóðið hrifið með sér og ýmist sópað þeim gersamlega út á sjó eða fram í flæðarmál, þar sem þau lágu mölbrotin. Einnig var margvíslegt brak úr íbúðarhúsum og fjölda útihúsa víðs vegar á grundinni milli fjalls og fjöru. Var hryllilegt að koma þarna að. Úr öllum áttum heyrðust óp og vein þeirra sem fyrir snjóflóðinu höfðu orðið. Margir voru særðir og slasaðir. Menn komu naktir hvaðanæfa, vaðandi gegnum snjó og ís.

**Björgun erfið**

Þegar hinn sama dag og snjóflóðið féll var unnið að því af kappi að grafa eftir fólki og heppnaðist að ná nokkrum með lífi úr snjóskriðunni. Barn eitt sem náðist var að sjá andvana, kalt og hálfstirðnað, en lifnaði við lífgunartilraunir læknisins. Síðan hefur verið haldið áfram að grafa í snjónum og rústunum dag eftir dag, þegar fært hefur verið, fyrir illviðri er staðið hefur nú í þrjár vikur með hinni mestu fannkomu sem ég hef séð um mína daga. Tíu lík eru fundin, en alls hafa farist í þessu ægilega snjóflóði 24 manneskjur, þar af 8 börn. Ekki veit ég tölu þeirra sem særðir voru og slasaðir meira og minna, en þeir voru mjög margir. Alls bjuggu í húsunum þeim sem flóðið tók um 85 manns. Hefur læknir staðarins, kandídat Bjarni Jensson, haft ærið að vinna. Kunnastur þeirra manna sem fórust var cand. pharm. Markús lyfsali Ásmundsson Johnsen frá Odda. Hann hafði fengið konungsleyfi 1883 til að koma á fót lyfjabúð á Seyðisfirði og hafði nýlega lokið því er slysið varð, en hún fór með öllu er í var.

**Samskot hafin**

Eignartjónið er metið á 55.600 kr. Hafa magir misst aleigu sína og eru algerlega upp á náð annarra komnir. Hefur þegar verið hafist handa um samskot til handa hinu bágstadda fólki. Er þess að vænta að undirtektir verði góðar og sem flestir láti eitthvað af hendi rakna.

 **Sótt í Öldina sem leið.**

Þarna fórst **Guðríður Eiríksdóttir**, eiginkona Sigurðar Guttormssonar. Hún var móðir Halldóru (formóður Víðisa), Þóru, Guðlaugar og Bergljótar Sigurðardætra, og lesa má um í niðjatali mínu undir „Niðjar Sigurðar og Guðríðar“.